
转讜住驻讜转



 讗讬谉 诇讱 讻诇 砖讘讟 讜砖讘讟 诪讬砖专讗诇 讙专住讬谞谉. 讜讘驻' 讬砖 谞讜讞诇讬谉 (讘''讘 讚祝 拽讻讘. 讜砖诐) 讙讘讬 讞诇讜拽转 讛注讜诇诐 讛讘讗 讙专住讬谞谉 讗讬谉 诇讱 讻诇 讗讞讚 讜讗讞讚 诪讬砖专讗诇 讻谉 谞专讗讛 诇专''转: 讜谞讜讟诇 讚诪讬 讬讬谞讜 诪转讜讱 讚讜讘砖谞讜 砖诇 讞讘讬专讜. 注''讻 诪讬讬专讬 讻砖注拽诇 讘讬转 讛讘讚 讻专讜讱 注诇讬讛 讚讗诇''讻 诇讬诪讗 诇讬讛 诪讛驻拽讬专讗 拽讝讻讬谞讗 讻讚讗诪专 诇拽诪谉 讘驻专拽 讘转专讗 (讚祝 拽讟讜:) 讜讗''转 讜讗诪讗讬 谞讜讟诇 讚诪讬 讬讬谞讜 讛讗 讗诪专 诇拽诪谉 讘驻专拽 讘转专讗 (砖诐) 讚讗讬谉 诇讜 讗诇讗 砖讻专讜 讜诪爪讬' 诇诪讬诪专 讚讛讱 讚专' 讬砖诪注讗诇 讘谞讜 砖诇 专讘讬 讬讜讞谞谉 讘谉 讘专讜拽讛 驻诇讬讙 讻讚讗诪专 讘住诪讜讱 讘讬讞讬讚讗讛 诇讗 拽讗诪专 讜讻谉 诪砖诪注 讘转讜住驻转讗. 讚讘转专 讛讱 讚诇讗 讬拽讜抓 拽转谞讬 讛讱 讗讘诇 讗讬谉 谞专讗讛 讚诇诪讛 讬讟讜诇 讚诪讬 讬讬谞讜 讛诇讗 讬讻讜诇 诇讜诪专 讗谞讬 讛讬讬转讬 讚讜讞拽 讜诪爪讬诇 

专砖讘"讗

 讜讛讗 讚讬讚谉 讟诇 谞诪讬 拽砖讛 诇讬讛. 讛诇讜讱 讘谞讬 讗讚诐. 讜专"讞 讝"诇 讻转讘 讚讬砖 诪驻专砖讬诐 砖讗驻讬诇讜 讛诇讬讻转 讛讟诇讗讬诐 拽砖讛 诇讛诐.





讬转讬讚讜转 讛讚专讻讬诐. 驻讬专砖 专砖"讬 讝"诇 讘讬诪讜转 讛讞诪讛 讛讟讬讟 讜讻讜' 讜谞注砖讛 讻讬转讬讚讜转 诪驻谞讬 驻住讬注转 讗讚诐 讜讘讛诪讛 砖讚专住讜 砖诐 讘讬诪讜转 讛讞讜专祝 讜谞注砖讛 讻砖讞讬转讜转. 讜专"讞 讝"诇 驻讬专砖 讟讬讟 讛砖专讜讬 讘讚专讻讬诐, 讜讚讜诪讛 诇讜 讘住讚专 讟讛专讜转 讘诪住讻转 诪拽讜讗讜转 讘驻专拽 讗诇讜 讞讜诇爪讬谉 (驻"讟, 诪"讜) 讟讬讟 讛讬讜谉 讝讛 讟讬讟 讛讘讜专讜转 砖谞讗诪专 讜讬注诇谞讬 诪讘讜专 砖讗讜谉 诪讟讬讟 讛讬讜谉 讙抓 讬讜谞讬 讝讛 讬转讬讚讜转 讛讚专讻讬诐, 讜讗诇讜 砖讛诇讻讜 注诇讬讛谉 讗讬谉 讟讜讘诇讬谉, 讜讗诪专讜 注诇讛 讘转讜住驻转讗 (砖诐 驻"讜 讛"讗) 讗诇讜 讛谉 讬转讚讜转 讛讚专讻讬诐 讗诇讜 砖诪讞讛诇讻讬谉 注诇讬讛谉 讘讬诪讜转 讛讙砖诪讬诐 讜讛谉 诪转注专讘讬谉 [诪转注讻讘讬谉 _ 砖"诪] 注诇 讛讘讙讚讬诐, 讜讛谉 讻诪讬谉 讙讜诪讜转 诪诇讗讜转 诪讬诐 讜砖驻转讬 讛讙讜诪讜转 谞拽专讗讬诐 讬转讬讚讜转 讜讻砖讛讚专讻讬诐 讻谉 讬砖 诇注讜讘专讬诐 讜砖讘讬诐 诇讛住转诇拽 讘爪讬讚讬 讚专讻讬诐 砖讛谉 拽爪讛 砖讚讜转 讛住诪讜讻讜转 诇讚专讱.





诪驻住讙 讜注讜诇讛 诪驻住讙 讜讬讜专讚. 驻讬专砖 讛专"讗 讗讘"讚 讝"诇 讜讗祝 注诇 讙讘 讚讗诪专讬谞谉 (诇注讬诇 讘讘讗 拽诪讗 住, 讘) 讗住讜专 诇讗讚诐 诇讛爪讬诇 注爪诪讜 讘诪诪讜谉 讞讘讬专讜, 讛谞讬 诪讬诇讬 讘讞谞诐 砖诇讗 诇讬转谉 诇讜 讛讚诪讬诐, 讗讘诇 注诇 诪谞转 砖讬转谉 诇讜 讛讚诪讬诐 讗讬谉 诇讱 讚讘专 砖注讜诪讚 讘驻谞讬 驻拽讜讞 谞驻砖. 讜诇讜诇讬 砖讗诪专讛 讛专讘 讝"诇 讛讬讬转讬 讗讜诪专 砖讻诇 转拽谞讜转 讗诇讜 讘诇讗 谞转讬谞转 讚诪讬讛谉 砖注诇 诪谞转 讻谉 讛谞讞讬诇 讬讛讜砖注 讗转 讛讗专抓 (讜讗诇讜) 讜讗讬诇讜 讘谞转讬谞转 讚诪讬诐 诇诪讛 诇讬 转拽谞转 讬讛讜砖注 讘诇讗 转拽谞讛 谞诪讬 讛讚讬谉 讻谉 砖诪爪讬诇 注爪诪讜 讜谞讜转谉 讚诪讬诐. 讜注讜讚, 砖讻诇 讗讜转谉 砖谞转谉 讚诪讬诐 讘讛讚讬讗 转谞讬 诇讛 拽讜爪抓 住讜讻讜 砖诇 讞讘讬专讜 诇讛爪讬诇 谞讞讬诇讜 砖诇讜 讜谞讜转谉 诇讜 讚诪讬 住讜讻讜 (讜谞讜转谉) [讜谞讜讟诇] 讚诪讬 注爪讬讜 诪转讜讱 驻砖转谞讜 讜谞讜讟诇 讚诪讬 讬讬谞讜 诪转讜讱 讚讜讘砖谞讜, 讜讗讬诇讜 讛讬讛 谞讜转谉 讚诪讬诐 讗祝 讘诪驻住讙 讛讬讛 诇讛诐 诇讜诪专 讜谞讜转谉 讚诪讬 谞讝拽讜 诇讘注诇讬诐.





讜谞讜讟诇 讚诪讬 讬讬谞讜 诪转讜讱 讚讜讘砖谞讜 砖诇 讞讘讬专讜. 讜讚讜拽讗 讘砖注拽诇 讘讬转 讛讘讚 讻专讜讱 注诇讬讛 砖讛讘注诇讬诐 讬讻讜诇讬谉 诇讛讚拽 讜诇讛爪讬诇 讛讗 诇讗讜 讛讻讬 讗诐 讛爪讬诇 讘注诇 讛讬讬谉 诇注爪诪讜 讛爪讬诇 讚讻诇 砖讛讜诇讱 诇讗讘讜讚 讛驻拽专 讛讜讗, 讜讻谉 讗诪专讜 讘驻专拽 讛讙讜讝诇 讘转专讗 (诇拽诪谉 讘讘讗 拽诪讗 拽讟讜, 讘). 讜讗讬讻讗 诇诪讬讚拽, 讗诪讗讬 谞讜讟诇 讚诪讬 讬讬谞讜 讜讛讗 讗讬谉 诇讜 讗诇讗 砖讻专讜 砖讛专讬 砖谞讬谞讜 讘驻专拽 讛讙讜讝诇 (砖诐, 讗) 讝讛 讘讗 讘讞讘讬转讜 砖诇 讬讬谉 讜讝讛 讘讗 讘讻讚讜 砖诇 讚讘砖 谞住讚拽讛 讞讘讬转 砖诇 讚讘砖 讜砖驻讱 讝讛 讗转 讬讬谞讜 讜讛爪讬诇 讗转 讛讚讘砖 诇转讜讻讜 讗讬谉 诇讜 讗诇讗 砖讻专讜, 讜讗诐 讗诪专 诇讜 讗爪讬诇 讗转 砖诇讱 讜讗转讛 谞讜转谉 诇讬 讚诪讬 砖诇讬 讞讬讬讘 诇讬转谉 诇讜 讚诪讬 砖诇讜, 讜讛讻讗 诇讗讜 讘讛转谞讛 拽讗诪专 讚讗诐 讻谉 诇讗 讛讜爪专讻讜 诇转拽谞讜转 讬讛讜砖注. 讜讬"诇 讚讛讗 讬讞讬讚讗讬 讛讜讗 讚专讘讬 讬砖诪注讗诇 讘谞讜 砖诇 专讘讬 讬讜讞谞谉 讘谉 讘专讜拽讛 转谞讬 诇讛. 注讜讚 讬"诇 讚讛讻讗 讻砖砖讻专讜 讘注诇 讛讚讘砖 诇砖驻讜讱 讬讬谞讜 砖诇 讞讘讬专讜 诇讛爪讬诇 讗转 讛讚讘砖 砖诇讗 诪讚注转 讞讘讬专讜 讜谞讜转谉 诇讜 讚诪讬 讬讬谞讜 讚讜诪讬讗 讚拽讜爪抓 讗转 住讜讻讜 诇讛爪讬诇 谞讞讬诇讜 砖诇讜 砖诇讗 诪讚注转 讘注诇 讛住讜讻讛.





讛诪讗讬专讬

讛讞诪讬砖讬 砖诪注讬讬谉 讛讬讜爪讗 注讻砖讜 诪转讞诇讛 讘砖讚讛讜 砖诇 讗讞讚 砖讬讛讜 讻诇 讘谞讬 讛注讬专 专砖讗讬诐 诇砖讗讜讘 诪砖诐 讜讗讬谞讜 谞讜讟诇 诪讛诐 讚诪讬诐 讜讗讬谉 爪专讬讱 诇讜诪专 砖讻谉 讘诪注讬谉 讬砖谉 砖讻讘专 讛讬讛 诇砖诐 讘砖注讛 砖讞诇拽讜 讗转 讛讗专抓:



讛砖砖讬 砖讬讛讜 讻诇 讘谞讬 讬砖专讗诇 诪讞讻讬诐 讘讬诪讛 砖诇 讟讘专讬讗 专"诇 诪讟讬诇讬诐 讞讻讛 诇爪讜讚 砖诐 诪谉 讛讚讙讬诐 讜讗注"驻 砖讬诪讛 砖诇 讟讘专讬讗 讘讞诇拽讜 砖诇 砖讘讟 谞驻转诇讬 讘诇讘讚 讛讬讛 讜讘诇讘讚 砖诇讗 讬驻专讜住 拽诇注 专讜爪讛 诇讜诪专 讻讚专讱 砖讛爪讬讬讚讬诐 注讜砖讬诐 诇转拽讜注 讬转讚讜转 讜诇注砖讜转 讙讚专讬诐 讘诪拽讜诪讜转 砖讘讬诐 诇讛讬讜转 讛讚讙讬诐 谞讻谞住讬诐 诇转讜讻诐 诪驻谞讬 砖讚讘专讬诐 讗诇讜 诪讝讬拽讬谉 讛住驻讬谞讜转 讜诪注讻讘讬谉 讗讜转谉 诪诪专讜爪转诐 讜诪"诪 讘谞讬 讛砖讘讟 砖讗讜转讛 讛讬诐 讘讞诇拽诐 诪讜转专讬谉 讗祝 讘讝讜 讜讘讻诇诇 讬诪讛 砖诇 讟讘专讬讗 诇注谞讬谉 讝讛 讻诪诇讗 讞讘诇 砖诇 诪爪讜讚讛 诇爪讚 讛讚专讜诐 讜诪"诪 爪讚 讛讜讗 讘专砖转讜转 讜讘诪讻诪讜专讜转 讘砖注讛 砖讞诇拽讜 讗转 讛讗专抓 讻诇 诪讛 砖谞诪爪讗 转诇讜砖 讘讛专讬诐 讛讬讛 讘讞讝拽转 讻诇 讛砖讘讟讬诐 讜讻诇 讛专讜爪讛 诇讬讟讜诇 谞讜讟诇 讻诪讟诇讟诇讬谉 讜砖讗专 讛砖诇诇:



讛砖讘讬注讬 砖讻诇 讗讚诐 讛讛讜诇讱 讘讚专讱 讜讛讜爪专讱 诇谞拽讘讬讜 讬讛讗 专砖讗讬 诇讛住转诇拽 诪谉 讛讚专讱 讜诇讛讻谞住 讗讞讜专讬 讛讙讚专 讛诪讝讚诪谉 诇讜 诇讛驻谞讜转 诇砖诐 讜诇讬讟讜诇 爪专讜专 诇拽谞讞 讜讗讬谞讜 讞讜砖砖 诇驻专讬爪转 讛讙讚专 讜讗驻讬诇讜 讘砖讚讛 诪诇讗讛 讻专讻讜诐 砖爪专讬讱 砖诪讬专讛 诪注讜诇讛 讜讗祝 讘砖讘转 讛转讬专讜 诇注砖讜转 讻谉 讜驻专砖讜 讙讚讜诇讬 讛诪驻专砖讬诐 讘砖讘转 讚讜拽讗 讘讗讘谞讬诐 砖诇讗 谞转讞讘专讜 讘讟讬讞转 讟讬讟 讘讬谞讬讛诐 讜诪"诪 诪讚转 讞住讬讚讜转 诇讞讝讜专 讜诇讙讚讜专 诪讛 砖驻专抓:



讛砖诪讬谞讬 讛讜讗 砖讘讝诪谉 砖讬砖 讟讬讟 讘讚专讻讬诐 讬讛讗 讗讚诐 专砖讗讬 诇讛住转诇拽 讘爪讚讬 讛讚专讻讬诐 讗注"驻 砖谞讻谞住 诇砖驻转 讛砖讚讜转 砖讬砖 诇讛诐 讘注诇讬诐 讜讗驻讬诇讜 谞转讬讘砖 讛讟讬讟 讛讜讗讬诇 讜注讚讬谉 注讜诪讚 讘讬转讚讜转 诇住讘转 驻住讬注讜转 砖诇 讗讚诐 讜砖诇 讘讛诪讛 砖谞注砖讜 砖诐 讘讞讜专祝:



讛转砖讬注讬 砖讛转讜注讛 讘讬谉 讛讻专诪讬诐 诪驻住讙 讜注讜诇讛 诪驻住讙 讜讬讜专讚 专"诇 诪谞转拽 讜讻讜专转 讛讝诪讜专讜转 讛诪注讻讘讜转 讜注讜诇讛 讗讜 讬讜专讚 注讚 砖讬讙讬注 诇讚专讻讜 讜讚讜拽讗 注诇 讚注转 砖讬砖诇诐 砖讗住讜专 诇讛爪讬诇 注爪诪讜 讘诪诪讜谉 讞讘专讜 讗讗"讻 注诇 讚注转 转砖诇讜诪讬谉 讗祝 讞讘专讜 砖专讗讛讜 转讜注讛 诪驻住讙 讜注讜诇讛 诪驻住讙 讜讬讜专讚 注讚 砖诪注诇讛讜 诇注讬专 讗讜 诇讚专讱 砖讝讛 讗讜 讻讬讜爪讗 讘讜 讛砖讘转 讙讜驻讜 讛讜讗 砖讗讚诐 讞讬讬讘 注诇讬讛 讘讻诇诇 讛砖讘转 讗讘讚讛 讗讞专转 砖谞讗诪专 讜讛砖讘讜转讜 诇讜 讝讜 讗讘讚转 讙讜驻讜:



讛注砖讬专讬 讛讜讗 砖诪转 诪爪讜讛 拽谞讛 诇讜 诪拽讜诪讜 砖谞讝讚诪谉 诇讜 诇砖诐 讘注转 诪讜转讜 讜专砖讗讬 讛诪讜爪讗讜 诇拽讘专讜 砖诐 讜讗讬谉 讘注诇 讛砖讚讛 专砖讗讬 诇注讻讘 讜讚讜拽讗 砖诇讗 讛讬讛 诪讜讟诇 注诇 讛诪爪专 砖讗诐 讛讬讛 诪讜讟诇 注诇 讛诪爪专 诪转讜讱 砖讗讬谉 讛诪爪专 诪拽讜诐 拽讘讜专讛 讜讛讜讗 爪专讬讱 诇驻谞讜转讜 注诇 讻诇 驻谞讬诐 诪驻谞讛讜 诇诪拽讜诐 讛专讗讜讬 讞讻诪讬 讛爪专驻转讬诐 诪驻专砖讬诐 讘诪讛 砖讗诪专讜 讘讻讗谉 砖讗讬谞讜 注讜诪讚 注诇 讛诪爪专 砖讗讬谞讜 诪讜讟诇 诇专讜讞讘 讛讚专讱 砖讗诐 讛讬讛 诪讜讟诇 诇专讜讞讘 讛讚专讱 讗住讜专 诇拽讘专讜 砖诐 诪驻谞讬 讛注讜讘专讬诐 砖诇讗 讬转讗讛诇讜 注诇讬讜 讜诪讗讞专 砖讛讜爪专讱 诇驻谞讜转讜 诪驻谞讛讜 诇诪拽讜诐 讛专讗讜讬 讙讚讜诇讬 讛诪讞讘专讬诐 讻转讘讜 砖讚讘专讬诐 讗诇讜 讘砖诇讗 诪爪讗讜 讘转讜讱 转讞讜诐 讛诪讚讬谞讛 讗讘诇 讗诐 诪爪讗讜 讘转讜讱 讛转讞讜诐 诪讘讬讗讜 诇讘讬转 讛拽讘专讜转 诪注转讛 讛诪讜爪讗 诪转 讘讗住专讟讬讬讗 讜讛讜讗 专砖讜转 讛专讘讬诐 专讞讘 砖砖 注砖专讛 讗诪讛 诪驻谞讛 诇讬诪讬谉 讗住专讟讬讗 讗讜 诇砖诪讗诇 讗住专讟讬讗 讜讻砖诪驻谞讛讜 讬驻谞讛讜 诇诪拽讜诐 讛专讗讜讬 讬讜转专 讛讬讛 讬讻讜诇 诇讛讘讬讗讜 诇讘讬转 讛拽讘专讜转 诪讘讬讗讜 诇砖诐 讜讗诐 讗讬谉 讝讛 诪讝讚诪谉 诇讜 讗诐 讛讬讛 砖讚讛 讘讜专 诪讻讗谉 讜砖讚讛 谞讬专 诪讻讗谉 诪驻谞讛讜 诇砖讚讛 讘讜专 砖讚讛 谞讬专 讜砖讚讛 讝专注 诪驻谞讛讜 诇砖讚讛 谞讬专 讛讬讜 砖转讬讛谉 谞讬专讜转 讗讜 砖转讬讛谉 讘讜专讜转 讗讜 砖转讬讛谉 讝专讜注讜转 诪驻谞讛讜 诇诪拽讜诐 砖讬专爪讛:



转拽谞讜转 讗诇讜 讻诇谉 讗祝 讘讘讘诇 讛谉 谞讜讛讙讜转 讜诇讗 注讜讚 讗诇讗 讗祝 讘讞讜爪讛 诇讗专抓:



讚讘专 砖讛讬转专讜 驻砖讜讟 讜专爪讛 讗讞讚 诇讛讞诪讬专 注诇 注爪诪讜 讗讬谉 专讗讜讬 诇讜 诇注砖讜转 讻谉 诇驻谞讬 讙讚讜诇 诪诪谞讜 讘讞讻诪讛 讘砖注讛 砖讝讛 讛讙讚讜诇 谞讜讛讙 讘讜 讛讬转专 砖讝讛 讻诪专讗讛 讙讚讜诇转讜 诇驻谞讬讜 讜讻诪转讞住讚 讘讬转专 诪诪讛 砖讗讬谉 讞拽 注诇讬讜 讜诇讗 注讜讚 讗诇讗 砖讗诐 注砖讛 讻谉 讬砖 讻讞 讘讗讜转讜 讛讙讚讜诇 诇谞讚讜转讜 讜讗诐 讛讬讛 谞讜讚注 讘讞住讬讚讜转 讜讘砖诇诪讜转 讻讜谞讜转 讛专讬 讝讛 注讜砖讛 讜讗讬谉 讻讗谉 诪砖讜诐 讬讜讛专讗:



砖诇诪讛 转拽谉 诇讛诐 诇讬砖专讗诇 砖讬讛讜 讘谞讬 讗讚诐 专砖讗讬诐 诇讛诇讱 讘砖讘讬诇 讛砖讚讜转 讛注砖讜讬讜转 诇拽爪专 讗转 讛讚专讱 讗祝 诪砖谞讝专注讜 注讚 砖转专讚 专讘讬注讛 砖谞讬讛 讜诪"诪 拽讜讚诐 讝专讬注讛 讗讬谉 讝讛 爪专讬讱 转谞讗讬 砖诪砖讛讻谞讬住 转讘讜讗转讜 注讚 砖讝专注 讗转 讛砖讚讛 住转诐 讘谞讬 讗讚诐 诪驻拽讬专讬谉 砖讚讜转讬讛诐 诇讚专讬住转 专讙诇讬 讘谞讬 讗讚诐 讗讘诇 诪砖谞讝专注 注讚 砖讬专讚讛 专讘讬注讛 砖谞讬讛 砖讝诪谞讛 讘砖讘注讛 注砖专 讘诪专讞砖讜谉 讛讜转专 诪讻讞 讛转拽谞讛 砖注讚 讝诪谉 讝讛 讗讬谉 讚专讬住转 讛专讙诇 拽砖讛 诇讛诐 讗讘诇 诪砖诐 讜讗讬诇讱 讛讝专注讬诐 讬讜爪讗讬诐 讜爪讜诪讞讬诐 讜讚专讬住转 讛专讙诇 拽砖讛 诇讛诐 讜诪"诪 讘诪拽讜诐 砖讛讜讗 讟讘注谞讬 讗祝 诪砖讬专讚 讛讟诇 拽砖讛 诇讜 讛专讙诇 讜诪砖谞讝专注 讗住讜专:



诇诪讚转 砖讻诇 砖讗讬谉 讛讝拽 诇讗讚诐 讘讜 讜讬砖 讛谞讗讛 诇讗讞专讬诐 专讗讜讬 诇讜 砖诇讗 诇诪谞讜注 讜讛讜讗 砖讗诪专讜 讛专讬 砖讻诇讜 驻讬专讜转讬讜 诪谉 讛砖讚讛 讜讗讬谞讜 诪谞讬讞 讘谞讬 讗讚诐 诇讬讻谞住 诇转讜讱 讛砖讚讛 诪讛 讛讘专讬讜转 讗讜诪专讜转 注诇讬讜 诪讛 讛谞讗讛 讬砖 诇驻诇讜谞讬 讜诪讛 讛讘专讬讜转 诪讝讬拽讜转 讗讜转讜 注诇讬讜 讛讻转讜讘 讗讜诪专 讗诇 转诪谞注 讟讜讘 诪讘注诇讬讜 讘讛讬讜转 诇讗诇 讬讚讱 诇注砖讜转 讜讗诪专讜 专讘讜转讬' 讝"诇 诪讛讬讜转 讟讜讘 讗诇 转拽专讗 专注:



讻讘专 讘讗专谞讜 讘驻专拽 砖诇讬砖讬 砖讘砖注转 讛讜爪讗转 讝讘诇讬诐 讗讚诐 诪讜爪讬讗 讝讘诇讜 诇专砖讜转 讛专讘讬诐 讜爪讜讘专讜 讻讚讬 砖讬讛讗 谞讬砖讜祝 讘专讙诇讬 讘讛诪讛 砖诇砖讬诐 讬讜诐 讜诪"诪 讗诐 讛讝讬拽 讞讬讬讘 诇砖诇诐 讜讙讚讜诇讬 讛驻讜住拽讬诐 讞讜诇拽讬诐 讘讛 讘驻专拽 讗讞专讜谉:



谞讞讬诇 砖诇 讚讘讜专讬诐 砖讛诇讱 讘砖讚讛 讞讘专讜 讜砖讻谉 注诇 砖讜讻讛 讗讞转 砖诇 讗讬诇谉 讜讗诐 谞讜讟诇谉 讗讞转 讗讞转 驻讜专讞讜转 讜讗讜讘讚讜转 拽讜爪抓 讗转 讛砖讜讻讛 讜谞讜转谉 诇讜 讚诪讬诐 讜讬砖 讞讜诇拽讬谉 讘讛 讻诪讜 砖讬转讘讗专 讘驻专拽 讗讞专讜谉:



讛讬讛 讝讛 讘讗 讘讻讚讜 砖诇 讬讬谉 讜讝讛 讘讗 讘讻讚讜 砖诇 讚讘砖 讜谞住讚拽 讛讞讘讬转 砖诇 讚讘砖 讚讬谉 讛讜讗 砖讬讛讗 讝讛 砖讜驻讱 讗转 讬讬谞讜 讜诪爪讬诇 讚讘砖讜谞讜 砖诇 讞讘专讜 讜谞讜讟诇 讚诪讬 讬讬谞讜 诪转讜讱 讚讘砖讜谞讜 砖诇 讞讘专讜 讜讬砖 讞讜诇拽讬谉 讗祝 讘讝讜 讜讬砖 诪讻专讬注讬谉 讘讛 砖讛讜讗 讞讬讬讘 讜讘诇讘讚 砖讬转讘注谞讜 讞讘专讜 注诇 讻讱 诪讻讞 讛转拽谞讛 讛讗 讗诐 注砖讛 讛讜讗 诪注爪诪讜 讗讬谉 诇讜 讗诇讗 砖讻专讜 讻诪讜 砖讘讗专谞讜 讘驻专拽 讛诪谞讬讞 讜讬砖 诪驻专砖讬诐 砖讗诐 诇讗 讛讬讛 砖诐 讘注诇 讛讚讘砖 讜注砖讛 讝讛 诪注爪诪讜 谞讜讟诇 讚诪讬 讬讬谞讜 诪转讜讱 讛讚讘砖 讛讗 讗诐 讛讬讛 讘注诇 讛讚讘砖 诇砖诐 讜注砖讛 讝讛 讻谉 诪注爪诪讜 讛驻住讬讚 讜讗讬谉 诇讜 讗诇讗 砖讻专讜:



注诇 讛讚专讱 讛讝讛 讘注爪诪讜 讛讬讛 讝讛 讘讗 讘讞讘诇转 驻砖转谞讜 注诇 讞诪讜专讜 讜讝讛 讘讞讘诇转 注爪讬诐 讜诪转 讞诪讜专讜 砖诇 讘注诇 讛驻砖转谉 诪驻专拽 讗转 注爪讬讜 讜讟讜注谉 讗转 讛驻砖转谉:





砖讬讟讛 诪拽讜讘爪转

 讗讘诇 爪讚 讘专砖转讜转 讜讘诪讻诪讜专讜转. 转讬诪讗 讛讗 拽转谞讬 诇注讬诇 讜诪讞讘讬谉 讘讬诪讛 砖诇 讟讘专讬讛 诪砖诪注 讚讜拽讗 诪讞讘讬谉 讘讬诪讛. 讜讬砖 诇讜诪专 讚讛讗 讚拽讗诪专 讛讻讗 讗讘诇 爪讚 讛讜讗 讘专砖转讜转 讜讘诪讻诪讜专讜转 讛讬讬谞讜 讘注诇讬 讛讬诐 砖讛讬诐 砖诇讛诐 讜诇注讬诇 诪讬讬专讬 讘砖讗专 砖讘讟讬诐 砖讗讬谉 讛讬诐 砖诇讛诐. 转诇诪讬讚讬 讛专"驻 讝"诇.
讗讘诇 讛专讘 讛诪讗讬专讬 讝"诇 讻转讘 讜讝"诇 讜讘诇讘讚 砖诇讗 讬驻专讜住 拽诇注 专爪讛 诇讜诪专 讻讚专讱 砖讛爪讬讬讚讬谉 注讜砖讬谉 诇转拽讜注 讬转讚讜转 讜诇注砖讜转 讙讚专讬诐 讘诪拽讜诪讜转 砖讘讬诐 诇讛讬讜转 讛讚讙讬诐 谞讻谞住讬谉 诇转讜讻谉 诪驻谞讬 砖讚讘专讬诐 讗诇讛 诪讝讬拽讬诐 讛住驻讬谞讜转 讜诪注讻讘讬谉 讗讜转谉 诪诪专讜爪转诐 讜诪讻诇 诪拽讜诐 讘谞讬 讛砖讘讟 砖讗讜转讜 讛讬诐 讘讞诇拽诐 诪讜转专讬谉 讗祝 讘讝讜 讜讘讻诇诇 讬诪讛 砖诇 讟讘专讬讛 诇注谞讬谉 讝讛 讘诪诇讗 讞讘诇 砖诇 诪爪讜讚讛 诇爪讚 讛讚专讜诐 讜诪讻诇 诪拽讜诐 爪讚 讛讜讗 讘专砖转讜转 讜讘诪讻诪讜专讜转. 注"讻.


专讘讬 砖诪注讜谉 讘谉 讗诇注讝专 讗讜诪专 注爪讬诐 转诇讜砖讬谉 砖讘讛专讬诐 讻讙讜谉 砖注拽专转谉 讛专讜讞 讘讞讝拽转 讻诇 讛砖讘讟讬诐 讛谉 注讜诪讚讬谉. 讜讛讗 讚拽讗诪专讬谞谉 诇注讬诇 讜诇讗 讘转诇讜砖讬谉 讛转诐 讛讬讬谞讜 讟注诪讗 诪砖讜诐 讚转诇砖谉 讘注诇 讛砖讚讛 诇爪专讻谉. 讙讗讜谉 讝"诇.
讜讗讬谉 诇讱 讗讞讚 讜讗讞讚 诪讬砖专讗诇 砖讗讬谉 诇讜 讘讛专 讜讘砖驻诇讛 讜讘注诪拽 砖谞讗诪专 驻谞讜 讜住注讜 诇讻诐 讜讘讗讜 讗诇 讛专 讛讗诪讜专讬 讗诇诪讗 讻诇讛讜 砖拽讜诇 讞讜诇拽讗 讗驻讬诇讜 讘讛专 讗讞专 讜诇讗 讘讛专 讛讗诪讜专讬 讘诇讘讚 讗诇讗 讻谉 讗转讛 诪讜爪讗 讘讻谞注谞讬 讜讘驻专讬讝讬 讚讻转讬讘 讜讗诇 讻诇 砖讻谞讬讜 讗诇诪讗 砖讻谞讬讜 谞诪讬 讛讻讬 讛讜讬. 讛专诪"讛 讝"诇 讘驻专讟讬讜. 讜讛转讜住驻讜转 诇讗 讙专住讬 讛讻讬 讗诇讗 讛讻讬 讙专住讬谞谉 讗讬谉 诇讱 讻诇 砖讘讟 讜砖讘讟 诪讬砖专讗诇 讜讻讜'.
讜谞驻谞讬谉 诇讗讞讜专讬 讙讚专 诪砖讜诐 爪谞讬注讜转 讜讗驻讬诇讜 讘砖讚讛 诪诇讗讛 讻专讻讜诐 讚讗讬讻讗 驻住讬讚讗 讬转讬专讗 诇讬讟讜诇 诪诪谞讜 爪专讜专 讜讗祝 注诇 驻讬 砖讘砖注讛 砖谞讜讟诇 讛爪专讜专 谞注拽专 讛讻专讻讜诐 讜注讘讬讚 驻住讬讚讗 讘讬讚讬诐 讜讗驻讬诇讜 讘砖讘转 诪讜转专 诇讬讻谞住 讜诇拽谞讞 讘爪专讜专 讜讗祝 注诇 驻讬 砖注诇讜 注诇讬讜 注砖讘讬诐 砖诇 讻专讻讜诐 讜讻讚讗诪专讬谞谉 讘驻专拽 讛诪讜爪讬讗 讬讬谉 讗诪专 专讬砖 诇拽讬砖 爪专讜专 砖注诇讜 讘讜 注砖讘讬诐 诪讜转专 诇拽谞讞 讘讛谉 讜诇讗 讞讬讬砖讬谞谉 砖诪讗 讬拽讟讜诐 讛注砖讘讬诐. 诪专 讝讜讟专讗 讞住讬讚讗 讻讬 诪讬拽诇注 诇砖讚讛 讻专讻讜诐 讜讗驻讬诇讜 讘砖讘转 讛讜讛 砖拽讬诇 爪专讜专 讜诪拽谞讞 讘讜 讜诪讛讚专 诇讬讛 诇讗讜转讜 诪拽讜诐 讜诇诪讞专 讘讞讜诇 讛讜讛 讗诪专 诇讬讛 诇砖诪注讬讛 讝讬诇 砖讬专拽讬讛 讻讚诪注讬拽专讗 讛砖讜讜讛讜 讻讘转讞讬诇讛. 讜诪讜专讬 讛专讘 讘砖诐 专' 讬注拽讘 砖讜谞讛 讚讛讗讬 注讜讘讚讗 讚诪专 讝讜讟专讗 讘讞讜诇 讛讜讛. 讙讗讜谉 讝"诇.
专' 讬讛讜谞转谉 讻转讘 诇讗 谞爪专讻讛 讗诇讗 诇讬讟讜诇 诪诪谞讜 爪专讜专 诇拽谞讞 讜讗祝 注诇 驻讬 砖驻讜专抓 讗转 讛讙讚专 讜讗祝 注诇 驻讬 砖讛砖讚讛 爪专讬讻讛 砖诪讬专讛 讙讚讜诇讛 砖讛讜讗 诪诇讗 讻专讻讜诐. 注"讻.


讗诪专 专讘 讞住讚讗 讜讗驻讬诇讜 讘砖讘转. 驻讬专砖讜 讙讚讜诇讬 讛诪驻专砖讬诐 讘砖讘转 讚讜拽讗 讘讗讘谞讬诐 砖诇讗 谞转讞讘专讜 讘讟讬讞转 讟讬讟 讘讬谞讬讛诐. 讛专讘 讛诪讗讬专讬 讝"诇.


讜讛讗讬 讚讬讚谉 讗驻讬诇讜 讟诇 拽砖讛 诇讛. 讻转讘 专讘讬谞讜 讞谞谞讗诇 讝"诇 讚讬砖 诪驻专砖讬诐 讚讗驻讬诇讜 讛诇讬讻讜转 讛讟诇讗讬诐 拽砖讛 诇讛诐. 讛专砖讘"讗 讝"诇.
讜讝讛 诇砖讜谉 专讘讬谞讜 讞谞谞讗诇 讝"诇 讗驻讬诇讜 讟诇 拽砖讛 诇讛 讜诪砖讬诪讛 讞诇拽诇讜转 讜讻诇 砖讻谉 诪讟专. 讜讬砖 讗讜诪专讬诐 诪诇砖讜谉 讜讬驻拽讚诐 讘讟诇讗讬诐. 注"讻.


讬转讚讜转 讛讚专讻讬诐 讜讻讜'. 驻讬专砖 专砖"讬 讝"诇 讜讻讜'. 讜专讘讬谞讜 讞谞谞讗诇 讝"诇 驻讬专砖 讟讬讟 讛砖专讜讬 讘讚专讻讬诐 讜讚讜诪讛 诇讜 讘诪住讻转 诪拽讜讗讜转 驻专拽 讟' 讚转谞谉 讙抓 讬讜谞讬 讗诇讜 讬转讚讜转 讛讚专讻讬诐 砖讗讬谉 讟讜讘诇讬谉 讜讻讜'. 讜讗诪专讜 注诇讛 讘转讜住驻转讗 讗诇讜 讛谉 讬转讚讜转 讛讚专讻讬诐 讗诇讜 砖诪讛诇讻讬谉 注诇讬讛诐 讘讬诪讜转 讛讙砖诪讬诐 讜讛谉 诪转注讻讘讬谉 注诇 讛讘讙讚讬诐 讜讛谉 讻诪讬谉 讙讜诪讜转 诪诇讗讜转 诪讬诐 讜砖驻转讬 讛讙讜诪讜转 谞拽专讗讬诐 讬转讚讜转 讜讻砖讛讚专讻讬诐 讻谉 讬砖 诇注讜讘专讬诐 讜砖讘讬诐 诇讛住转诇拽 讜诇讛诇讱 讘爪讚讬 讛讚专讻讬诐 砖讛谉 拽爪讜转 讛砖讚讛 讛住诪讜讻讜转 诇讚专讱. 讛专砖讘"讗 讝"诇.
讜讻转讘 讛专讘 讛诪讗讬专讬 讝"诇 诇注谞讬谉 驻住拽 讜讝讛 诇砖讜谞讜 讘讝诪谉 砖讬砖 讟讬讟 讘讚专讻讬诐 讗讚诐 专砖讗讬 诇讛住转诇拽 讘爪讚讬 讛讚专讻讬诐 讗祝 注诇 驻讬 砖谞讻谞住 诇砖驻转 讛砖讚讜转 砖讬砖 诇讛谉 讘注诇讬诐 讜讗驻讬诇讜 谞转讬讬讘砖 讛讟讬讟 讛讜讗讬诇 讜注讚讬讬谉 注讜诪讚 讘讬转讚讜转 诇住讘转 驻住讬注讜转 砖诇 讗讚诐 讜砖诇 讘讛诪讛 砖谞注砖讜 砖诐 讘讞讜专祝. 注"讻.
讜讝讛 诇砖讜谉 讙讗讜谉 讝"诇 诪驻谞讬 讬转讚讜转 讛讚专讻讬诐. 诪讬 砖诪讛诇讱 讘讚专讱 讜讛讚专讱 诪诇讗 讬转讚讜转 讻注讬谉 讗讜转诐 讞转讬讻讜转 砖诇 拽专拽注 砖谞转拽砖讜 讘讬诪讜转 讛讙砖诪讬诐 诪驻谞讬 讛拽专讞 讜讘讬诪讜转 讛讞诪讛 诪驻谞讬 讞诪讬诪讜转 讛讞诪讛 讜讗讬谉 谞讜讞 诇讜 诇讛诇讱 讘讚专讱 砖诇 专砖讜转 讛专讘讬诐 诪驻谞讬 讛讬转讚讜转 诪住转诇拽 诪谉 讛讚专讱 讜诪讛诇讱 诇爪讚讬 讛讚专讱 讜讗祝 注诇 驻讬 砖讚讜专住 注诇 讙讘讬 砖讚讛 讝专讜注讛 诇讗 讞讬讬砖讬谞谉 诇驻住讬讚讗 讚砖讚讛 讗驻讬诇讜 讘讞讜抓 诇讗专抓 讜讻诇 砖讻谉 讘讘讘诇 讚讻讗专抓 讬砖专讗诇 讚诪讬讗 讻讚诇注讬诇. 诪驻住讬注 讜讗讝讬诇 讬讛讜讚讗 讘谉 谞拽讜住讗 注诇 讙讘讬 讬转讚讜转 讛讚专讻讬诐 讜诇讗 专爪讛 诇驻住讜注 讘爪讬讚讬 讚专讻讬诐 注诇 讙讘讬 砖讚讛. 讙讝专转讬谞讛讜 诇砖讜拽讱 讘讙讬讚讬 讚驻专讝诇讗 讛讬讬转讬 拽讜爪抓 讻专注讬诐 砖诇讱 讘拽讜驻讬抓 诇驻讬 砖讛讬讬转 诪专讗讛 讙讚讜诇转讱 诇驻谞讬谞讜 砖讗转讛 讞住讬讚 讗讘诇 诇讗 讗谞讞谞讜 砖讛讜讗 讚讜诪讛 诇讬转讚讜转. 讜砖诪注转讬 讚讛讻讬 拽讗 讘注讬 诇诪讬诪专 诇讬讛 讚诇讜转讘讬讛 讘谞讚讜讬 砖诇讗 转讛讗 专讙诇讜 诪爪讜讬讛 讗爪诇 讻诇 讗讚诐. 讜砖诪注转讬 诇讛讻讬 拽专讬 诇讛讜 砖讘讬诇 讛专砖讜转 砖讬砖 诇讜 诇讻诇 讗讚诐 专砖讜转 诇讛诇讱 讘讜 讗祝 注诇 驻讬 砖讗讬谞讜 砖诇讜. 注"讻.
讜讻转讘 讛专讘 讛诪讗讬专讬 讝"诇 讜讝"诇 讜砖诪注讬谞谉 诪讛讗讬 注讜讘讚讗 讚讘专 砖讛讬转专讜 驻砖讜讟 讜专爪讛 讗讞讚 诇讛讞诪讬专 注诇 注爪诪讜 讗讬谉 专讗讜讬 诇讜 诇注砖讜转 讻谉 讘驻谞讬 讙讚讜诇 诪诪谞讜 讘讞讻诪讛 讘砖注讛 砖讝讛 讛讙讚讜诇 谞讜讛讙 讘讜 讛讬转专 砖讝讛 讻诪专讗讛 讙讚讜诇转讜 诇驻谞讬讜 讜讻诪转讞住讚 讘讬讜转专 诪诪讛 砖讗讬谉 讞拽 注诇讬讜. 讜诇讗 注讜讚 讗诇讗 砖讗诐 注砖讛 讻谉 讬砖 讻讞 讘讬讚 讗讜转讜 讛讙讚讜诇 诇谞讚讜转讜. 讜讗诐 讛讬讛 谞讜讚注 讘讞住讬讚讜转 讜讘砖诇诪讜转 讻讜讜谞讜转 讛专讬 讝讛 注讜砖讛 讜讗讬谉 讻讗谉 诪砖讜诐 讬讜讛专讗. 注"讻.


诪驻住讙 讜注讜诇讛 诪驻住讙 讜讬讜专讚. 驻讬专讜砖 讛专讗讘"讚 讜讗祝 注诇 讙讘 讚讗诪专讬谞谉 讗住讜专 诇讛爪讬诇 注爪诪讜 讘诪诪讜谉 讞讘专讜 讛谞讬 诪讬诇讬 讘讞谞诐 讗讘诇 注诇 诪谞转 砖讬转谉 诇讜 讚诪讬诐 诪讜转专 砖讗讬谉 诇讱 讚讘专 讛注讜诪讚 讘驻谞讬 驻拽讜讞 谞驻砖. 讜诇讜诇讬 砖讗诪专讛 讛专讘 讝"诇 讛讬讬转讬 讗讜诪专 砖讻诇 转拽谞讜转 讗诇讜 讘诇讗 谞转讬谞转 讚诪讬诐 砖注诇 诪谞转 讻谉 讛谞讞讬诇 讬讛讜砖注 讗转 讛讗专抓 讜讗诇讜 讘谞转讬谞转 讚诪讬诐 诇诪讛 诇讬 转拽谞转 讬讛讜砖注 讘诇讗 转拽谞讛 讜诪谉 讛讚讬谉 讻谉. 讜注讜讚 砖讻诇 讗讜转谉 砖谞讜转谉 讚诪讬诐 讘讛讚讬讗 转谞讬 诇讛 拽讜爪抓 住讜讻讜 砖诇 讞讘讬专讜 讜讻讜' 讜谞讜转谉 诇讜 讚诪讬 住讜讻讜 讜谞讜讟诇 讚诪讬 注爪讬讜 讜讻讜' 讜讗诇讜 讛讬讛 谞讜转谉 讚诪讬诐 讗祝 讘诪驻住讙 讛讬讛 诇讛诐 诇讜诪专 讜谞讜转谉 讚诪讬 谞讝拽讜 诇讘注诇讬诐 讻谉 谞专讗讛 诇讬. 讛专砖讘"讗 讝"诇.


讜讻谉 讻转讘 讛专诪"讛 讝"诇 讘驻专讟讬讜 讜讝"诇 诇注讬诇 讙讘讬 讛讗 讚讗诪专讬谞谉 诪注讬谉 讛讬讜爪讗 转讞讬诇讛 讜讻讜'. 讗诪专 专讘讛 讘专 专讘 讛讜谞讗 讜谞讜转谞讬谉 讚诪讬诐 讜讗住讬拽谞讗 讜诇讬转 讛诇讻转讗 讻讜讜转讬讛 讗诇讗 诪住转驻拽讬谉 讛讬诪谞讜 讘诇讗 讚诪讬诐 讜砖诪注 诪讬谞讛 讚讛谞讬 讻诇讛讜 讚砖专讬 讘讛讗讬 讘专讬讬转讗 讘诇讗 讚诪讬诐 谞讬谞讛讜 讜讻谉 讛诇讻讛. 注"讻.
讚讗讜专讬讬转讗 讛讜讗 讛讬讻讗 讚拽讗讬 注诇 讛诪爪专 讻讚讬 诇驻专讜抓 讗转 讛诪爪专 诇驻谞讬讜 讜讗转讗 讛讜讗 讜转讬拽谉 砖讗驻讬诇讜 讛讜讗 讘讗诪爪注 讛讻专住 讻注讜拽抓 讗转 讛讙讚专 诇驻谞讬讜. 讙讗讜谉 讝"诇.
讜讝讛 诇砖讜谉 讛专诪"讛 讝"诇 讘驻专讟讬讜 诪讚讗讜专讬讬转讗 讛专讜讗讛 讗转 讞讘专讜 讟讜注讛 讘讬谉 讛讻专诪讬诐 讞讬讬讘 诇讛注诇讜转讜 讘讬谉 讛诪爪专讬诐 注讚 砖诪注诇讛讜 诇注讬专 讗讜 诇讚专讱 讗转讗 讬讛讜砖注 转讬拽谉 诪驻住讙 讜注讜诇讛 诪驻住讙 讜讬讜专讚. 注"讻.


讘诪讜讟诇 注诇 讛诪爪专. 讞讻诪讬 讛爪专驻转讬诐 诪驻专砖讬诐 讘诪讛 砖讗诪专讜 讻讜诇谉 砖讗讬谞讜 注讜诪讚 注诇 讛诪爪专 砖讗讬谞讜 诪讜讟诇 诇专讜讞讘 讛讚专讱 砖讗诐 讛讬讛 诪讜讟诇 诇专讜讞讘 讛讚专讱 讗住讜专 诇拽讘专讜 砖诐 诪驻谞讬 讛注讜讘专讬诐 砖诇讗 讬转讗讛诇讜 注诇讬讜 讜诪讗讞专 砖讛讜爪专讱 诇驻谞讜转讜 诪驻谞讛讜 诇诪拽讜诐 讛专讗讜讬. 讙讚讜诇讬 讛诪讞讘专讬诐 讻转讘讜 砖讚讘专讬诐 讗诇讛 讘砖诇讗 诪爪讗讜 讘转讜讱 转讞讜诐 讛诪讚讬谞讛 讗讘诇 讗诐 诪爪讗讜 讘转讜讱 讛转讞讜诐 诪讘讬讗讜 诇讘讬转 讛拽讘专讜转. 讛专讘 讛诪讗讬专讬 讝"诇.


讗诇 转诪谞注 讟讜讘 诪讘注诇讬讜 讜讻诇 讛诪讜谞注 讟讜讘 讘讝诪谉 砖讗讬谉 诇讜 讛驻住讚 谞拽专讗 专注. 讙讗讜谉 讝"诇.


讘讬讞讬讚讗讬 诇讗 拽讗诪专讬谞谉 讜砖诪注 诪讬谞讛 讚诇讬转 讛诇讻转讗 讻讞讚 诪讬谞讬讬讛讜. 讛专诪"讛 讝"诇 讘驻专讟讬讜.
讜讝讛 诇砖讜谉 讙讗讜谉 讝"诇 讘讬讞讬讚讗讬 诇讗 讗诪专讬谞谉 讻诇讛讜 讛谞讱 讬讞讬讚讗讬 讗诪专讬谞讛讜 讜诇专讘谞谉 诇讗 住讘讬专讗 诇讛讜. 注"讻.
讜诇注谞讬谉 驻住拽 讻转讘 讛专讘 讛诪讗讬专讬 讝"诇 讜讝讛 诇砖讜谞讜 谞讞讬诇 砖诇 讚讘讜专讬诐 砖讛诇讱 讘砖讚讛 讞讘专讜 讜砖讻谉 注诇 住讜讻讛 讗讞转 砖诇 讗讬诇谉 讜讗诐 谞讜讟诇谉 讗讞转 讗讞转 驻讜专讞讜转 讜讗讜讘讚讜转 拽讜爪抓 讗转 讛住讜讻讛 讜谞讜转谉 诇讜 讚诪讬诐. 讜讬砖 讞讜诇拽讬谉 讘讛 讻诪讜 砖讬转讘讗专 讘驻专拽 讗讞专讜谉. 讛讬讛 讝讛 讘讗 讘讻讚讜 砖诇 讬讬谉 讜讝讛 讘讗 讘讻讚讜 砖诇 讚讘砖 讜谞住讚拽讛 讞讘讬转 砖诇 讚讘砖 讚讬谉 讛讜讗 砖讬讛讗 讝讛 砖讜驻讱 讗转 讬讬谞讜 讜诪爪讬诇 讗转 讚讘砖讜 砖诇 讞讘讬专讜. 讜讬砖 讞讜诇拽讬谉 讗祝 讘讝讜. 讜讬砖 诪讻专讬注讬谉 讘讛 砖讛讜讗 讞讬讬讘 讜讘诇讘讚 砖讬转讘注谞讜 讞讘专讜 注诇 讻讱 诪讻讞 讛转拽谞讛 讛讗 讗诐 注砖讛 讛讜讗 诪注爪诪讜 讗讬谉 诇讜 讗诇讗 砖讻专讜 讻诪讜 砖讘讬讗专谞讜 讘驻专拽 讛诪谞讬讞. 讜讬砖 诪驻专砖讬诐 砖讗诐 讛讬讛 砖诐 讘注诇 讛讚讘砖 讜注砖讛 讝讛 诪注爪诪讜 谞讜讟诇 讚诪讬 讬讬谞讜 诪转讜讱 讛讚讘砖 诇讗 讛讬讛 诇砖诐 讜注砖讛 讻谉 诪注爪诪讜 讛驻住讬讚 讜讗讬谉 诇讜 讗诇讗 砖讻专讜. 注"讻.





诪讛专砖"讗 - 讞讬讚讜砖讬 讛诇讻讜转

讘讚"讛 讜谞讜讟诇 讚诪讬 讬讬谞讜 讻讜' 讚讘转专 讛讱 讚诇讗 讬拽讜抓 拽转谞讬 讛讱 讻讜' 注讻"诇:





诪讛专砖"讗 - 讞讬讚讜砖讬 讗讙讚讜转

讗诇讗 砖谞讟诇 诪诇讗 讞讘诇 讻讜' 砖谞讗诪专 讬诐 讜讚专讜诐 讬专砖讛 讻讜'. 诪驻专砖"讬 讘讞讜诪砖 讛讜讗 讬诐 讻谞专转 讗讘诇 讬诐 讛讙讚讜诇 讘诪注专讘 讗"讬 讛讜讗 讜驻讬' 讛讻转讜讘 讬诐 讻谞专转 砖谞驻诇 讘讞诇拽讜 讜讙诐 诪爪讚讜 诇讚专讜诐 讻讚讬 爪讜专讱 诇讛诐 诪诇讗 讞讘诇 砖诇 诪爪讜讚讛 讛讬讛 诇讛诐 讬专讜砖讛 讜拽"诇:


砖讗讬谉 诇讜 讘讛专 讜讘砖驻诇讛 讜讘谞讙讘 讜讘注诪拽 砖谞讗诪专 驻谞讜 讜讙讜'. 讘注诪拽 诇讗 谞讝讻专 讘拽专讗 诪驻讜专砖 讜讗驻砖专 讚讛讬讬谞讜 讞讜祝 讛讬诐 讚讻转讬讘 讘拽专讗 讜注讬讬谉 讘驻专砖"讬 讘讞讜诪砖:


讜讻谉 讗转讛 诪讜爪讗 讘讻谞注谞讬讬诐 讻讜'. 驻专砖"讬 讗注"驻 砖讻转讘 讻讗谉 讛专 讛讗诪讜专讬 讻谞注谞讬 讜驻专讝讬 讻讱 讛讬讜 讻讜' 注"砖 讜诇驻讬 讝讛 诇"讙 讜讘讗诪讜专讬讬诐 砖诇驻谞讬讛诐 讻讜' 讜拽"诇:


讙讝专转讬谞讛讜 诇砖拽讬讱 讘讙讬讝专讗 讻讜'. 注讬讬谉 驻专砖"讬 讜讘注专讜讱 讘注专讱 讙讝专 讜注讜讚 谞"诇 诇驻专砖 注"驻 诪讛 砖讗诪专讜 驻专拽 讘诪讛 讘讛诪讛 讙讘讬 讜诇讗 讘专爪讜注讛 砖讘专讙诇讬讛 讚注讘讚讜 诇讬讛 诇讙讬讝专讗 讜驻专砖"讬 讘讛诪讛 砖驻住讬注讜转讬讛 拽爪专讬谉 注讜砖讬谉 诇讛 讻讜' 讜诇讝讛 讗诪专 讘讚专讱 诪砖诇 诪诪砖 诇讝讛 砖讛讬讬转讬 注讜砖讛 诇讱 诇讙讬讝专讗 讚驻专讝诇讗 砖讛讬讬转讬 诪专讞讬讘 诇讱 驻住讬注讜转 砖讜拽讬讬讱 讜拽"诇:


砖讘讬诇讬 讛专砖讜转 讻讜' 诪讛 讛讘专讬讜转 诪讝讬拽讜转 诇讜 讻讜'. 讛讗 讚驻砖讬讟讗 诇谉 驻' 讻讬爪讚 讛专讙诇 讘讚专 讘讞爪专 讞讘讬专讜 砖诇讗 诪讚注转讜 讗诐 讛讜讗 讞爪专 讚诇讗 拽讬讬诪讗 诇讗讙专讗 讜讙讘专讗 讚诇讗 注讘讬讚 诇诪讬讙专 讚讗"爪 诇讛注诇讜转 诇讜 砖讻专 讛讬讬谞讜 诪讛讱 讚讛讻讗 诪讬讛讜 诪砖诪注 讛转诐 砖诇讗 诪讚注转讜 讚讜拽讗 讗讘诇 讗诐 讛讜讗 诪讜讞讛 讬讻讜诇 诇诪讞讜转 讜讗讬谉 讻讜驻讬谉 讗讜转讜 注诇 讻讱 讻讬 讛讻讗 讜讬砖 诇讞诇拽 讻讬讜谉 讚讚专讱 讛讞爪讬专讜转 诇讛砖讻讬专 讙诐 讗诐 讝讛 讛讜讗 诇讗 拽讬讬诪讗 诇讗讙专讗 讬讻讜诇 讛讜讗 诇诪讞讜转 讜诇讗 诪讬拽专讬 专注 诪讛 砖讗讬谉 讻谉 讛讻讗 讚讗讬谉 讚专讱 诇诪讞讜转 诇讬诇讱 讘砖讚讜转 驻谞讜讬讜转 讜讻讜驻讬谉 讗讜转讜 注诇 讻讱 诪拽专讗 讚讗诇 转诪谞注 讟讜讘 讜讙讜' 讜拽"诇:





讞讻诪转 砖诇诪讛

讙诪专讗 讜讗"诇 诇砖诪注讬' 诇诪讞专 谞诪讞拽 诇诪讞专 讜谞"讘 讘住"讗 讗讬谞讜 讜讻谉 讛讜讗 讘注专讜讱 讜诇讻谉 驻讬' 专砖"讬 讘讞讜诇:


转讜住' 讘讚"讛 讜谞讜讟诇 讚诪讬 讻讜' 讚讘转专 讛讻讬 讚诇讗 讬拽讜抓 谞"讘 驻讬' 讛诪砖谞讛 讚诇讗 讬拽讜抓 诇拽诪谉 讚驻诇讬讙 专' 讬砖诪注讗诇 讘谞讜 砖诇 专"讬 讘谉 讘专讜拽讛 讜讗诪专 拽讜爪讛 讘转专 讛讻讬 讗诪专 讛讱 讚讬讬谉 讜讚讘砖 讜讚讜"拽:





专砖"砖

讙诪专讗 讜讻谉 讗转讛 诪讜爪讗 讻讜' (讜讘讗诪讜专讬讬诐 砖诇驻谞讬讛诐). 讘"转 讗诇讜 诪讞拽诐 讛诪讛专砖"讗 讘讞"讗:





讛讙讛讜转 讬注讘"抓

转状专 讘专讗砖讜谞讛. 谞"讘 拽讜讚诐 砖讞诇拽讜 讛讗专抓 诇讛转讬讬砖讘 讘讛:


砖诐 转诇讜砖讬谉 砖讘讛专讬诐. 谞"讘 注爪讬诐 转诇讜砖讬谉 砖诪爪讗讜 讘注转 砖讻讘砖讜 讗转 讛讗专抓 讻诇 讛砖讘讟讬诐 讗讘诇 诪讞讜讘专讬诐 讘讞讝拽转 讗讜转讜 讛砖讘讟 砖讬驻诇讜 诇讜 讜诇讗 讛讬讜 专砖讗讬诐 诇拽讜抓 诪讞讜讘专讬诐:


砖诐 讜诪爪讬诇 "讚讘砖谞讜" 讻爪"诇 讜谞"讘 讚诇"讬转 讞专讜拽讛 讘讻讬谞讜讬 讻诪讜 讚讘砖讬:





讘谉 讬讛讜讬讚注

讜职讗值讬谉 诇职讱指 讻旨指诇 砖讈值讘侄讟 讜职砖讈值讘侄讟 诪执讬旨执砖讉职专指讗值诇 砖讈侄讗值讬谉 诇讜止 讘旨指讛指专, 讜旨讘址砖旨讈职驻值诇指讛, 讜旨讘址谞旨侄讙侄讘, 讜旨讘指注值诪侄拽 (讚讘专讬诐 讗, 讝). 谞专讗讛 诇讬 讘住"讚 讟注诐 诇讝讛 讻讬 讘转讜专讛 讬砖 讞诇拽 诪注砖讛 讜讞诇拽 转诇诪讜讚 讜讻谞讙讚 讞诇拽 讛诪注砖讛 讗诪专讜 讬砖专讗诇 谞址注植砖侄讉讛 讜讻谞讙讚 讞诇拽 讛转诇诪讜讚 讗诪专讜 谞执砖职讈诪指注 讜讻转讬讘 (转讛诇讬诐 拽讛, 诪讚) 讜址讬执旨转值旨谉 诇指讛侄诐 讗址专职爪讜止转 讙旨讜止讬执诐 讘址旨注植讘讜旨专 讬执砖职讈诪职专讜旨 讞只拽指旨讬讜, 谞诪爪讗 讝讻讜 讘讗专抓 讬砖专讗诇 讘砖讘讬诇 讞诇拽 讛谞注砖讛 讚讻转讬讘 '讘址旨注植讘讜旨专 讬执砖职讈诪职专讜旨' 讜诇讗 讗诪专 讬诇诪讚讜 讗讜 讬砖诪注讜 讜诇讻谉 谞转谉 诇讻诇 讗讞讚 讜讗讞讚 讘讗专抓 讬砖专讗诇 '谞旨侄讙侄讘 讜职注值诪侄拽 讜职砖旨讈职驻值诇指讛 讛指专' 砖讛诐 专讗砖讬 转讬讘讜转 '谞址注植砖侄讉讛' 诇讜诪专 砖讝讻讜 讘讗专抓 讬砖专讗诇 讘砖讘讬诇 讞诇拽 讛谞注砖讛 讜讻诪讜 砖谞讗诪专 讘址旨注植讘讜旨专 讬执砖职讈诪职专讜旨 讞只拽指旨讬讜.
讗讬 谞诪讬 谞转谉 诇讛诐 讗专讘注讛 诪讬谞讬诐 讛谞讝讻专 诇讻诇 讗讞讚 讜讗讞讚 讘讝讻讜转 讗专讘注讛 讞诇拽讬诐 砖讬砖 讘诇诪讜讚 讛转讜专讛 砖讛诐 驻专讚"住 [驻砖讟 专诪讝 讚专砖 住讜讚].
讗讬 谞诪讬 讻谞讙讚 讗专讘注讛 讞诇讜拽讜转 砖谞转讞讬讬讘讜 讘讛诐 讘砖讘讜注讛 讘住讬谞讬 砖讛诐 '诇诇诪讜讚 讜诇诇诪讚 诇砖诪讜专 讜诇注砖讜转' 讜讻谞讝讻专 讘讙诪专讗.



讛植讜指讛 拽指讗 诪址驻职住执讬注址 讜职讗指讝执讬诇 专址讘旨执讬 讬职讛讜旨讚指讛 讘旨侄谉 拽职谞讜止住指讗 拽指诪址讬职讛讜旨. 讛讗 讚诇讗 谞讝讛专讜 专讘讬 讜专讘讬 讞讬讬讗 讘讞住讬讚讜转 讝讜 谞专讗讛 诇讬 讘住"讚 诪驻谞讬 砖讛诐 讛讬讜 讛讜诇讻讬诐 讜诪讚讘专讬诐 讘讚讘专讬 转讜专讛 讜砖拽诇讜 讜讟专讜 讝讛 讘讝讛 讜诇讻讱 诪讜讻专讞 砖讬讛讬讜 诪讛诇讻讬诐 讘谞讞转 讘讛砖讜讜讗讛 讗讞转 讘诪讬砖讜专 讜讗诐 讬讛讬讜 诪讚诇讙讬诐 讘驻住讬注讜转 讙住讜转 诪讬转讚 诇讬转讚 讗讬 讗驻砖专 诇讛诐 诇诪砖拽诇 讜诇诪讟专讬 讝讛 讘讝讛 讘讚讘专讬 转讜专讛 讜诇讻谉 讛拽讚讬诐 转诇诪讜讚讗 讘转讞讬诇转 讛诪讗诪专 诇讜诪专 '讛植讜讜旨 砖讈址拽职诇值讬 讜职讗址讝职诇值讬 讘旨职讗讜止专职讞指讗' 驻讬专讜砖 砖拽诇讬 讘讚讘专讬 转讜专讛 讝讛 讘讝讛 讜讗讝诇讬.
讗讜 谞专讗讛 诇讬 讘住"讚 讛讗 讚诇讗 谞讛讙讜 讘讞住讬讚讜转 讝讜 诪砖讜诐 讚讛讜讜 讗讝诇讬 讘驻讜诪讘讬 讜讛专讜讗讛 讗讜诪专 讚诪讚讬谞讗 爪专讬讱 诇诪注讘讚 讛讻讬 讜诇讻谉 讗诪专 '讛植讜讜旨 砖讈址拽职诇值讬 讜职讗址讝职诇值讬' 砖注砖讜 讛诇讬讻转诐 转讞诇讛 讘砖讬拽讜诇 讛讚注转 讗讬讱 诇讬诇讱 诪驻谞讬 讛专讜讗讬谉 讜讛住讻讬诪讛 讚注转诐 诇讛住转诇拽 讗诇 诪爪专 讛砖讚讛 砖诇讗 讬讟注讛 讛专讜注讛 讘注讬拽专 讛讚讬谉.





驻谞讬 讬讛讜砖注

讙诪专讗 转"专 讘专讗砖讜谞讛 讛转谞讜 讛砖讘讟讬诐 讜讻讜' 砖诇讗 讬驻专讜住 拽诇注 讜讻讜'  讜诇驻"讝 爪"诇 讚讛讗 讚拽讗诪专 诇注讬诇 讙讘讬 转拽谞转 讬讛讜砖注 讜讘诇讘讚 砖诇讗 讬驻专讜住 拽诇注 讜讻讜' 讜驻讬' 讛转讜住驻讜转 讚讗讘注诇讬诐 拽讗讬 注"讻 讚讛讗讬 砖诇讗 讬驻专讜住 拽诇注 诇讗讜 讬讛讜砖注 转讬拽谉 讚讛讗 拽讗诪专 讛讻讗 砖讛砖讘讟讬诐 讛转谞讜 讻谉 诪注爪诪诐 拽讜讚诐 转拽谞转 讬讛讜砖注 讜讬讛讜砖注 诇讗 讛讜爪专讱 诇转拽谉 讗诇讗 砖专砖讜转 诇讻诇 讗讚诐 讘讞讻讛 讜讛讗讬 讜讘诇讘讚 讚拽转谞讬 诇注讬诇 讗讙讘 讙专专讗 诪转谞讬 讜讘转"讞 驻讬' 讘注谞讬谉 讗讞专:


砖诐 转谞讬讗 专砖讘"讗 讗讜诪专 转诇讜砖讬谉 砖讘讛专讬诐 讜讻讜'  讜讗讬谉 诇讱 讻诇 砖讘讟 讜讻讜' 讜讻谉 讗转讛 诪讜爪讗 讘讻谞注谞讬诐 讜讻讜'. 讜谞"诇 诇拽砖专 讛讚讘专讬诐 诪砖讜诐 讚诇诪讗讬 讚拽讗诪专 专砖讘"讗 转诇讜砖讬诐 砖讘讛专讬诐 讘讞讝拽转 讻诇 讛砖讘讟讬诐 讗"讻 讬"诇 讚讛讗讬 讚拽讗诪专 拽专讗 驻谞讜 讜住注讜 诇讻诐 讜讙讜' 讘讛专 讘砖驻诇讛 讜讙讜' 诇讗讜 诪砖讜诐 砖讻诇 讗' 讛讬讛 诇讛诐 讻讱 讗诇讗 砖讛爪专讬讱 诇讻诇 讛砖讘讟讬诐 诇讬诇讱 讘讛专 讜讘砖驻诇讛 讜讻讜' 讻讚讬 诇讞诇讜拽 讛转诇讜砖讬诐 诇讻讱 讛讜爪专讱 专砖讘"讗 诇诪讬诪专 讚讗驻"讛 讗讬谉 诇讱 讻诇 讗讞讚 讜讻讜' 砖讗讬谉 诇讜 讘讛专 讜讻讜' 讜专讗讬讬转讜 砖讛专讬 诪爪讬谞讜 讻谉 讘讻谞注谞讬诐 讜讘讗诪讜专讬讬诐 诪讚讻转讬讘 讜讗诇 讻诇 砖讻讬谞讬讜 讜讛讗讬 拽专讗 注"讻 讗"讗 诇驻专砖讜 诇注谞讬谉 转诇讜砖讬诐 讗诇讗 诇讗砖诪注讬谞谉 砖讻诇 讗讞讚 讛讬讛 诇讜 讻讱 讜诪讗讬 谞驻拽讗 诇谉 诪讬谞讬讛 讗诇讗 诇讛讜讚讬注 讚诪诪讬诇讗 诇讻诇 讗讞讚 诪讛砖讘讟讬诐 讛讬讛 诇讜 讻讱 讜讻驻讬专砖"讬 讻谉 谞"诇 讜拽"诇:


转讜住驻讜转 讘讚"讛 讗讬谉 诇讱 讻诇 砖讘讟 讜讻讜' 讜讘驻专拽 讬砖 谞讜讞诇讬谉 讙专住讬谞谉 讗讬谉 诇讱 讻诇 讗' 讜讗' 诪讬砖专讗诇 讻"谞 诇专"转 注讻"诇. 拽爪转 拽砖讛 讚讛讗 诪讬讬转讬 讛转诐 诪拽专讗 讚砖注专 专讗讜讘谉 讗讞讚 砖注专 讝讘讜诇谉 讗讞讚 讛讜砖讜讜 讛砖讘讟讬诐 讝讛 诇讝讛 讜讗"讻 诪砖诪注 讚诇注谞讬谉 讛砖讘讟讬诐 讗讬讬专讬 讜讬砖 诇讬讬砖讘 诪砖讜诐 讚诇注谞讬谉 讛砖讘讟讬诐 诇讗 讗讬爪讟专讬讱 讚诪讬 讙专注 诪讞诇讜拽转 注讜讛"讝 讗注"讻 讚诇注谞讬谉 讻诇 讗讞讚 诪讬砖专讗诇 讗讬讬专讬 讜讛"拽 诪砖讜诐 讚讞诇讜拽转 注讜讛"讘 讬讛讬讛 诇讞诇拽讬诐 砖讜讜讬谉 讘讬谉 讛砖讘讟讬诐 讗讞讚 讛诪专讜讘讛 讘讗谞砖讬诐 讜讗' 讛诪讜注讟 讜讗"讻 砖讘讟 讛诪讜注讟 诪住转诪讗 讬讙讬注 诇讻诇 讗讞讚 砖讘讛诐 讞诇拽 讘讛专 讜讘砖驻诇讛 讜拽诪"诇 拽专讗 讚诇注谞讬谉 讝讛 讬讛讬讛 讞诇讜拽转 讻诇 讛砖讘讟讬诐 讘注谞讬谉 讗讞讚 讻诪讜 砖讘砖讘讟 讝讛 诇讻诇 讗讞讚 诪讛谉 诪讻诇 诪讬谉 讜诪讬谉 讛"讛 诇讻诇 讛砖讘讟讬诐 讜注"讻 讚诇注谞讬谉 讛诪讬谉 讗讬讬专讬 讚诇注谞讬谉 讛讙讘讜诇讬谉 讗"讗 诇讛砖讜讜转谉 讚讻诪讜 砖讛砖讘讟 讝讛 诇拽讞 讻诇 讗讞讚 讻讱 讜讻讱 驻专住讗讜转 讻谉 讘讻诇 讛砖讘讟讬诐 讚讝讛 讗"讗 讻讬讜谉 砖讛砖讘讟讬诐 注爪诪诐 诇拽讞讜 讞诇拽讬诐 砖讜讜讬诐 讘讬谉 专讘 诇诪注讟 讗诇讗 诇注谞讬谉 讛诪讬谉 讚讛专 讜砖驻诇讛 讗讬讬专讬 讻谞"诇 诇讬讬砖讘 讘讚讜讞拽:

